Det nordjyske biogasanlæg, som i pinsen lukkede gylleslam ud i to store huller i jorden, bliver ikke meldt til politiet. Jammerbugt Kommune har ellers fastslået, at handlingen var ulovlig. Da en ny ejer af biogasanlægget i Vester Hjermitslev skulle have inspiceret sine tanke, gravede han to huller og tømte indholdet fra tankene. Selv om Jammerbugt Kommune fastslog, at det var klart ulovligt, så har kommunen nu besluttet, at virksomheden slipper for videre tiltale. Miljøchef Gitte Clausen fra Jammerbugt Kommune oplyser til TV2/Nord, at biogasanlægget gjorde en hurtig indsats for at få fjernet gylleslammet, og derfor vil kommunen ikke melde biogasanlægget til politiet. Jammerbugt Kommune vil fremover holde et skærpet tilsyn med biogasanlægget.

Opsummering:
Det får ingen konsekvenser for det nordjyske biogasanlæg, som i pinsen ulovligt lukkede gylleslam ud i to store huller i jorden.